|  |
| --- |
| **2 Pet. 1:3-4** **“Die kosbaarste, allergrootste geskenk – om deel te kry aan God self!”**  *Andries Burger, GK Pinetown, 27 Junie 2021 (Nagmaal)* |

*Sing: Lied 157:1,2; Ps. 145:1,5; Sb 2-1 (Lied 202):1,2; “Die liefde van Jesus is wonderbaar!”; Lied 525:3; Lied 602:1-5;*  *“Vrede”*

Heel in die begin, voor God die hemel en die aarde uit niks geskape het, was dit donker en duister. Maar wat is donkerte?

Jy kan duisternis nie beskryf as jy nog nie weet van lig nie, want eers as daar iets soos lig is, kan jy donker beskryf as die afwesigheid van lig. Waar daar lig nie is nie is dit donker.

So is dit met baie begrippe wat ons algemeen aanvaar –

wat is dood, dit is waar daar nie lewe is nie, en

siekte is enige afwyking van gesondheid.

Voordat jy enige siekte kan herken en behandel moet jy eers weet wat gesondheid is ...

Netso is dit ook met die waarheid. Jy moet die waarheid ken om ŉ liegstorie te herken.

Voordat Petrus in sy tweede brief oor dwaalleer skryf, fokus hy eers op die waarheid.

In hoofstuk 1 leer ons eers wat die waarheid is oor ons verlossing en ons bevryding in Jesus Christus voordat ons van dwaalleer en dwaalleraars leer in hoofstukke twee en drie.

Lees **<< 2 Pet. 1:1-21 >>**

Wat is die waarheid van ons verhouding met God, of liewer sy verhouding met ons?

Wat is die ware rigting waarvan ons nie deur dwaalleer van koers af verlei moet word nie? Dit is Petrus se fokus in hierdie hoofstuk.

v. 16-21 maak die duidelik dat die Bybel nie maar mense werk is nie maar God se gesagvolle openbaring van die absolute waarheid. Ons moet die aanvaar en glo.

En dan leer ons in v.5-11 dat ons daardie geloof moet verryk sodat die voller en vaster sal word en ons al sekerder sal wees van ons verlossing en ons feestelike toegang tot Jesus se koninkryk.

En nou die hoogtepunt.

Let net eers op dat hierdie boodskap nie vir alle mense waar is nie.

v. 1 is duidelik dat hierdie boodskap spesifiek vir mense is wat “dieselde kosbare geloof ontvang het” deur die beskikking van ons God en Verlosser, Jesus Christus.

Iemand wat nog nie weet van God se waarheid soos in die Bybel nie, of wat dit nie as absolute waarheid glo nie, het nie deel aan wat Petrus hier leer nie.

My bede is egter die wonder van hierdie boodskap sal help om jou te help oortuig om dit asseblief te aanvaar – ter wille van God se eer en van jou ewige saligheid.

Goed kom ons fokus op verse 3 en 4.

Mens sou ŉ hele reeks preke net oor hierdie twee verse kon maak.

Dit is my gebed dat die Heilige Gees jou ook hart sal aangryp deur die asemrowende wonder hiervan. Hou jou Bybel oop ek kyk saam hoe ek dit stuk-vir-stuk neem...

“Sy goddelike krag het ons alles geskenk wat ons nodig het om te lewe en God te dien... deurdat ons Hom ken... wat ons geroep het...”

Wie skenk – ons God en Verlosser, Jesus Christus.

Hy skénk – dit is nie vergoeding vir iets wat ons gedoen het nie, dit is ŉ geskenk.

Wanneer skenk Hy dit?

Die werkwoord in Grieks is baie duidelik dat dit reeds geskenk en afgehandel is.

Elkeen wat die kosbare geloof in Jesus Christus ontvang het, het hierdie geskenk reeds ontvang – geloof is dit sleutel tot die geskenk. En geloof is self ook geskenk – ons het in v.1 gelees dat ons dit “ontvang” het.

Wat skenk Hy? Alles wat nodig is.

Die woordjie “alles” beteken eintlik... “álles”! Daar skort niks nie, daar is niks ekstra nodig nie, ons het niks om by te voeg nie. Ons het alles wat nodig is klaar en volledig ontvang.

God skenk alles wat nodig is.

Nie alles wat ek en jy dalk sou wou hê nie, nie alles wat dit vir ons makliker sou maak en wat ons meer sou geniet nie – maar alles wat nodig is.

Nodig is waarvoor, om wat mee te doen? Om te lewe en om God te dien.

Dit is iets wat óns moet doen, ek en jy wat glo moet alles wat ons ontvang het gebruik en ons moet daarmee en daarin lewe.

Nie lewe soos ons wil of soos die wêreld dink goed en slim is nie, lewe soos God wil hê ons moet lewe so lank as wat Hy wil hê ons moet lewe, lewe soos Hy in sy Woord vir ons leer.

Vir ongelowiges is dit anders – hulle wil lewe soos hulle wil – wat, waar en hoe hulle wil – makliker, geriefliker, minder moeilikheid, meer sorgvrye vreugde en ontspanning en lui lekkerte. Maar kyk waar eindig dit!

Dit is nie die fokus van God se geskenk aan gelowiges nie – Hy gee uit genade soms wel voorspoed en genot, maar pasop dat dit nie jou fokus word nie, want dit is nie syne nie...

Gelowiges se kompas naald rig nie meer op onsself nie, maar op God en sy waarheid wat Hy wil...

Hoe kry ons hierdie geskenk van álles wat nodig is om te lewe en om God te dien?

Deur ons God en Verlosser, Jesus Christus te “ken” wat ons roep.

Dit is nie om net van Hom kennis te neem, om van Hom te weet nie – die duiwel weet meer van God en Christus as wat ek en jy ooit in hierdie lewe sal kan.

Hierdie “ken” beteken om die waarheid van God en Christus uit sy Woord te weet, en te aanvaar en te glo en om daardie geloof dan prakties uit te leef in elke dag se lewe wat ons geloof aanhou verryk met ervaringskennis en insig.

Dit is om in ŉ persoonlike verhouding met God te lewe en te sien en te ervaar hoe Hy Homself en dit wat Hy in die Bybel leer in jou lewe laat grond raak.

Let op dat dit nie is om “dieper dinge” van God en die lewe en die tekens van die tye te ken soos party spog nie,

dit gaan om Hóm te ken, om te lewe met die sekerheid van ervaring dat Hy elke oomblik by jou is met sy goddelike krag – in jou is terwyl jy honger is, of angstig, of siek of verward...

En dat daardie sekerheid duidelik wys in jou vertroue en jou vrede wat genoeg is sodat jy selfs ook in sulke tye sal lewe om Hom te dien...

Maar hoe het ons Hom leer ken? Omdat Hy ons geroep het...

Petrus bedoel nie net dat ons uitgenooi is nie. God se uitnodiging om gered te word deur geloof word aan alle mense gerig, maar die meeste luister nie na Hom nie. Hulle ignoreer die uitnodiging, hulle verwerp dit, minag dit, maak grappe daaroor en lag vir ons wat daarna luister.

Met “roep” bedoel hy soos Paulus dat God uit almal wat uitgenooi word, dié wat Hy gekies het ook “roep”.

Dit is ŉ roep met goddelike krag wat geen mens kan teenstaan nie – soos die beryming van Op. 3:7 sing *“daar is niks wat Hom kan hinder, wat sy magsvermoë stuit, wat kan sluit as Hy wil open, wat kan open as Hy sluit.”*

Dit is ŉ roep wat deel is van die geskenk, ŉ roep wat Hy beskik – wat Hy laat gebeur.

Moenie dink jy het sommer so uit jou eie gekom en “jou hart vir die Here gegee” omdat jy so oulik was nie, jy het gekom omdat Hy jou geroep het en omdat Hy sy roep in jou laat antwoord het deur te kom...

Kom ons kyk verder in v.3,

Hy het ons geroep “deur sy heerlikheid en mag”.

Waarmee gryp God se roeping ons aan, wat is dit wat ons in verwondering laat staan om ons saligheid by Hom alleen te soek?

Is dit sy oproepe om te lewe met liefde vir ander mense en die hele skepping? Ander gelowe doen dit ook.

Is dit sy waarskuwing teen sonde en die helse straf van God daarop?

Ander gelowe doen dit ook.

God roep ons met sy heerlikheid en sy mag wat so duidelik sigbaar geword het in Jesus Christus.

Sy heerlikheid en mag om siekes gesond te maak, om duiwels uit te dryf, en selfs wind en die golwe te beveel en hulle luister...

sy mag om selfs in die verskriklikste onreg Homself prys te gee om in die fynste besonderhede gehoorsaam te wees aan God, selfs toe hulle Hom vermoor het.

En daarby nog die asemrowende om ons sonde op Hom te neem en God se verskiklike straf in ons plek te ontvang. Sy bo-natuurlike mag om die duiwel en die dood te oorwin.

En daarby nog om dan sy perfekte lewe en sy versoening met God vir ons te gee en sy oorwinning met ons te deel.

Dit is waarmee Hy ons roep.

Baie vertalings soos OAV lees “deur sy heerlikheid en deug”, omdat sy “mag” sigbaar word in sy “deug”. Want sy mag word sigbaar in sy uitnemendheid en sy goedheid.

Jesus Christus, ons God en Verlosser se heerlikheid en sy mag, of sy deug –

dit is die sleutel waarmee Hy ons oë en ons ore, ons harte oopsluit en ons roep om Hom te ken en daardeur álles te skenk wat nodig is om te lewe en om God te dien.

Ek hoop jy is nog met my?

Hierdie is nie melkkossies nie, maar dit is die waarheid waarin ons moet vasstaan om nie deur winde van dwaalleer rondgeslinger te word nie.

Nog net drie sake uit v. 4... Kyk verder hoe ek dit stuk-stuk neem...

Deur ons met sy heerlikheid en deug te roep, het God ons die allergrootste en waardevolste geskenk gegee wat Hy belowe het...

Deur al die eeue al het God hierdie “geskenk”, hierdie gawe belowe...

Jy sou elke enkele belofte van God hierby kon insluit, maar die allergrootste en die waardevolste van ál sy beloftes kom ŉ lang pad...

Aan Adam en Eva die belofte dat een uit hulle saad die duiwel se kop sal vermorsel, al sou Hy in die proses self dodelik gewond word Gen. 3:15)...

Aan Abraham die belofte dat een van sy nageslag ŉ seën sou wees vir al die volke van die aarde (Gen. 12:3)...

Aan die maagd Maria dat haar seuntjie sy volk van hulle sonde sal verlos  
(Mat. 1:21)...

Aan elkeen wat glo, die belofte dat ons deur die bloed van Christus verlos is van al ons sonde (Ef. 1:7) en dat Hy ons oortredinge so ver van ons af weggooi as wat die ooste van die weste af is (Ps. 103:12) en dat Hy nooit weer daaraan sal dink nie (Jes. 43:25)...

Aan elkeen wat glo die belofte dat God ons wat geestelik dood was as gevolg van ons sonde saam met Christus lewend gemaak het, saam met Hom uit die dood opgewek het en saam met Hom ŉ plek in die hemel gegee het (Ef. 2:5-7) ...

Die belofte van Jesus aan elke gelowige om dadelik saam met Hom in die paradys te wees wanneer ons liggaam dood gaan (Luk. 23:43)

en dat ons liggame met sy wederkoms opgewek sal word (Rom. 8:11) sodat ons in gees en liggaam ewig met Hom sal deel in sy heerlikheid. (Kol. 3:4)...

Al hierdie beloftes het God laat waar word deur vir ons een gawe te skenk.

Watter gawe?

Die gawe wat ons deur sy heerlikheid en mag, sy uitnemendheid en deug geroep het – die kosbaarste en allergrootste geskenk – Jesus Christus:

die Seun van God,

wat uit die maagd Maria gebore is,

wat uit die dood opgestaan het nadat Hy aan die kruis gesterf het,

wat in liggaam opgevaar het om in die hemel te wees totdat

Hy in verbysterende heerlikheid en majesteit sal terugkom in absolute triomf en heerskappy.

Jesus Christus wat met alle gesag in hemel en aarde by ons is deur sy Gees by ons, in ons tot aan die voleinding van die wêreld.

Jesus Christus is die gawe wat God aan elkeen skenk wat dieselfde kosbare geloof ontvang het.

En in Hom en deur die Heilige Gees wat in ons is, het ons álles ontvang wat nodig is...

En die gevolge om Christus as gawe te ontvang is asemrowend...

Deur hierdie “kosbare en allergrootste gawe” Jesus Christus kan ons ontsnap van die verderf wat kom van die wêreld se begeertes.

Alle mense, behalwe net Jesus, alle mense van Adam as die eerste tot by die laaste een wat gebore word die oomblik voor Jesus se wederkoms – almal van is verlore in die verderf van die wêreldse begeertes.

Vrot omdat die mens se sondige natuur besmet is met begeertes wat in opstand is teen God en wat ons sy vyande maak; gevangenis van die duiwel en van die wêreld se verleiding, gevangenis van ons eie sondige, verrotte natuur...

Maar ons wat Jesus Christus deur geloof ontvang het as God se “kosbaarste en allergrootste gawe”-

kry in Hom sy betaling van ons sondeskuld se losprys.

En daarmee kan ons ontsnap uit die verderf uit, oop en bloot stap ons daaruit omdat Hy ons met sy offer losgekoop het. Daar is geen veroordeling meer vir dié wat in Christus Jesus is nie, lees ons in Rom. 8:1

En omdat ons uit die verderf kan ontsnap, daarom kan ons ook lewe en God dien en aan sy wil en sy voorskrifte voldoen

wanneer ons ons nié meer deur ons sondige natuur laat beheers nie, maar deur die Heilige Gees (Rom. 8:4).

Ek wil jou oproep soos ek ook myself oproep – léwe dan so,

lewe onder die heerskappy van die Heilige Gees want ons het alles ontvang vat ons nodig het om dit te kan doen...

Kan dit beter, ja baie!

Deur hierdie “kosbare en allergrootste gawe” Jesus Christus kan ons deel kry aan die goddelike natuur.

Bevry van die verderf kan ons deel kry aan die goddelike natuur – verbysterend is die nie?!

Moet dit nou nie verkeerd verstaan nie.

Ons word nie self goddelik nie, ons bly skepsels van God en al is ons in Christus klaar en volledig verlos van die sonde se heerskappy, sal ons aan hierdie kant van die graf altyd strompel en struikel om die effek van daardie totale verlossing te kan uitleef.

Maar selfs al is dit so, kry ons nou reeds deel aan Christus se goddelike natuur.

Dit kan tog nie anders met Hom wat in ons is deur die Heilige Gees nie.

Ons het klaar deel aan sy goddelike natuur om vir ewige te lewe – ons gees is klaar opgewek saam Christus en kan soos Hy nie weer sterf nie (Ef.2:5,6; Rom. 6:5, 9). (Ons liggaam kan, maar nie meer ons gees nie.)

Om te deel in sy goddelike natuur beteken ook om te deel in sy barmhartigheid, en sy genade, en sy opofferende liefde vir sy ander dissipels en vir alle mense.

Dit is om deel te kry daaraan dat Hy niks anders doen as waarvoor die Vader Hom gestuur het nie...

Om nie deur hierdie wêreld se genot verlei te word nie en nie deur hierdie wêreld se swaarkry platgeslaan te word nie en nie deur hierdie wêreld se leuens verward en verdwaal te word nie...

Daar het jy dit:

Ons wat geloof ontvang het, het daardeur Jesus Christus self ontvang as die kosbaarste en allergrootste geskenk deur wie ons die verderf kan ontsnap en deel kan kry aan die goddelike natuur... met alles wat dit inhou...

Dit is wat ons uit hierdie twee verse leer.

Kom ek sit dit net weer terug in die hele hoofstuk se konteks, sonder om al die detail te probeer insluit.

v. 1: Die boodskap is vir almal wat die kosbare geloof in Jesus Christus ontvang het;

v2: Mag genade en vrede vir julle vermenigvuldig (vinnig meer word) deur kennis van Jesus Christus, ons God Verlosser;

v.3-4: Want ons het alles van God ontvang om te lewe en Hom te dien, want in sy heerlikheid en deug het ons Jesus Christus self ontvang, en daarom kan ons ontsnap van die verderf en deel kry aan sy goddelike natuur.

v.5-11 En daarom moet ons ons geloof verryk sodat ons al sekerder word van ons roeping en ewige lewe in Hom;

v.16-21 van wie ons leer uit sy geïnspireerde, gesagvolle woord as goddelike bron van alle waarheid.

Maar let op dat dit nie net ŉ eenrigting straat is nie, dit is ŉ sirkel.

Want die waarheid wat ons in die Bybel leer en glo,

en wat verryk word deur ons praktiese uitleef van ons geloof,

maak ons ontsnapping van verderf en ons deel kry aan sy goddelike natuur al duideliker, omdat ons Christus as ons God en Verlosser al beter ken, en dit alles vermenigvuldig die genade en vrede van God in ons lewens.

Om-en-om in hierdie sirkel; ken ons Christus al meer-en-meer en word sy genade en vrede vir ons vermenigvuldig...

Hierdie sirkel gang van God se gesagvolle Woord as basis,

ons Bybelse geloof wat ons op ŉ Bybelse manier verryk,

sodat ons Christus al beter leer ken en deel kry aan Hom –

dit is die ankerpale in die ware geloof en versoening met God.

Lewe dan so, ontsnap die verderf en maak die goddelike natuur sigbaar met die manier hoe jy lewe – as getuienis vir ander om jou, as sekerheid vir jou en tot eer van jou God en Verlosser...

Amen.